નડિયાદની કથામાં ગોવિંદદેવ ગિરીજીનો જન્મોત્સવ ઊજવાયો હતો. તે પ્રસંગમાં હાજરી આપવા આવેલા જાણીતા ભાગવત કથાકાર રમેશભાઈ ઓઝાએ મહાભારત કથાના આ આયોજનને બિરદાવીને કહ્યું હતું કે, ‘જે મહાભારત ગ્રંથ વિશે અનેક ભ્રાંતિઓ ફેલાવવામાં આવી છે એ મહાભારતની કથા અહીં થઈ રહી છે અને આચાર્ય ગોવિંદદેવ ગિરીજી આ કથાનું રસપાન કરાવી રહ્યા છે એ અત્યંત પ્રસન્નતાની વાત છે. મહાભારત કથા વિશે લોકોના મનમાં શંકાઓ ઊભી કરવામાં આવી છે. પ્રયોજનપૂર્વક આ મહાન ગ્રંથ વિશે ભ્રાંતિઓ ફેલાવવામાં આવતી હોય છે, પણ વાસ્તવમાં દરેક પ્રકારની ભ્રાંતિઓ કે સમસ્યાનું સમાધાન આ મહાન મહાભારત ગ્રંથમાંથી મળે છે. આ એક અદ્ભુત, વિશાળ અને સંપૂર્ણ ગ્રંથ છે. મહાભારત વિશેની ગેરસમજો દૂર કરી સાચી સમજ લોકો સુધી પહોંચાડવાનું કઠિન કાર્ય થઈ રહ્યું છે તે સરાહનીય છે.’